ไฟแนนซ์ทูเดย์
ได้ข่าวลือว่า กรมธนารักษ์อาจต้องเสียค่าโง่ 2 เด้ง เพราะเด้งแรกต้องจ่ายเงิน 1,097 ล้านบาท
17 ก.พ. 2555

ได้ข่าวลือว่า กรมธนารักษ์อาจต้องเสียค่าโง่ 2 เด้ง เพราะเด้งแรกต้องจ่ายเงิน 1,097 ล้านบาท 
เพื่อชดเชยงานก่อสร้างค่าฐานราก ให้บริษัท ระบบขนส่งมวลชนกรุงเทพ หรือ BTSC ผู้ให้บริการรถไฟฟ้าบีทีเอส ตามคำพิพากษาของศาลปกครองสูงสุดแล้วยังไม่พอ ยังมาเจอเรื่องระเบียบการเบิกจ่ายเงินที่ล่าสุดทางกรมบัญชีกลางแจ้งว่าไม่มีระเบียบให้นำรายได้ของตัวเองไปชำระหนี้ให้ BTSC ทำให้กรมธนารักษ์ต้องย้อนกลับไปที่กระบวนการเดิม คือการเสนอขอคณะรัฐมนตรี (ครม.) ให้อนุมัติงบกลางมาจ่ายหนี้ให้ ทำให้เงินดอกเบี้ยปรับที่ได้รับยกเว้น 7 ล้านบาท ก็มีอันต้องยกเลิกไป เพราะจ่ายหนี้ช้ากว่าข้อตกลงที่ทำร่วมกันไว้ไม่เกินเดือน ม.ค.ที่ผ่านมา 
งานนี้ นริศ ชัยสูตร อธิบดีกรมธนารักษ์ อาจจะเซ็งๆ เพราะที่แรกกรมธนารักษ์ทำเรื่องเข้า ครม. ขอใช้เงินงบกลาง แต่เจอขวางทางไว้บอกให้ใช้รายได้ของตัวเองมาจ่ายหนี้เอง เฮ้อ...สุดท้ายกลายเป็นว่าต้องมาเจอค่าปรับดอกเบี้ยวันละ 2 แสนบาท ถ้ายิ่ง ครม. อนุมัติช้าเท่าไรก็ยิ่งต้องจ่ายค่าโง่มากขึ้นเท่านั้น 
ยิ้มสู้ลูกเดียว เมื่อ ลักษณ์ วจนานวัช ผู้จัดการธนาคารเพื่อการเกษตรและสหกรณ์การเกษตร (ธ.ก.ส.) ถูกถามเรื่องหนี้ที่รัฐบาลค้างอยู่กว่า 1.05 แสนล้านบาท เพราะได้ข่าวว่ารัฐบาลจะเอาข้าวไทยตั้ง 4 ล้านตัน ไปแลกกับแท็บเล็ตจีนเสียแล้ว และที่รัฐบาลสัญญาว่าจะรีบขายข้าวเอาเงินมาใช้หนี้ให้ ธ.ก.ส.ละเพ่ จะว่าไง สงสัยต้องถามท่านประธานบอร์ด ธ.ก.ส. “กิตติรัตน์ ณ ระนอง” รองนายกรัฐมนตรีและ รมว.คลังดูซิว่าท่านจะตอบยังงัยยยย 
ทิ้งท้ายสัปดาห์แห่งความรัก ด้วยข่าวสละโสดของผู้บริหารหนุ่มสุดฮอตในวงการธนาคารรัฐ เสี่ยวอวรวิทย์ ชัยลิมปมนตรี กรรมการผู้จัดการธนาคารอาคารสงเคราะห์ (ธอส.) ได้ข่าวว่า เจอแรงยุจากพองเพื่อนๆ จนได้พบรักกับอดีตนางสาวไทย ที่ปัจจุบันผันตัวเองมาเป็นพิธีกร นักข่าวสาวสวยรวยด้วยทรัพย์ศฤงคาร คาดว่า น่าจะได้ฤกษ์ควงคนรู้ใจเตรียมเข้าประตูวิวาห์ในเดือน พ.ค.นี้แล้ว